নির্ধারিত দিনে দেশে ফেরার বদলে তাজমহল ও আজমের শরিফ দেখতে চেয়ে পাকিস্তান থেকে আসা তদন্তকারীরা ভিসার সময়সীমা বাড়ানোর আর্জি জানিয়েছেন বলে খবর। পঠানকোটের ঘটনায় তদন্তে আসা ওই দলের আগামিকাল, শনিবার দেশে ফেরার কথা। বৃহস্পতিবার তাঁরা পঞ্জাব পুলিশের আধিকারিক সলবেন্দ্র সিংহ-সহ মোট ১৬ জন প্রত্যক্ষদর্শীর বয়ান নথিভুক্ত করেছেন। জঙ্গিদের ডিএনএ রিপোর্ট-সহ অন্যান্য গুরুত্বপূর্ণ তথ্যও তাঁদের হাতে তুলে দেওয়া হয়েছে। এদিকে গুপ্তচরবৃত্তির অভিযোগে ধৃত কুলভূষণ যাদবের বিষয়টি বিভিন্ন দেশের রাজধানী ও ইউরোপীয় ইউনিয়নে জানাল পাকিস্তান। পাক বিদেশমন্ত্রকের মুখপাত্র নাফিজ জাকারিয়া জানান, ইরানের কাছ থেকে কুলভূষণের বিষয়ে তথ্য চাওয়া হয়েছে।
নিহতদের গতিবিধি জানত মাওবাদীরা
নিহত সিআরপিএফ জওয়ানদের দান্তেওয়াড়ার দিকে যাওয়ার খবর সম্ভবত আগেই পেয়েছিল মাওবাদীরা। বৃহস্পতিবার সিআরপিএফ ডিরেক্টর জেনারেল কে দুর্গাপ্রসাদ জানান, ওই দিন জওয়ানেরা সদ্য ছুটি কাটিয়ে এসে অন্য একটি ক্যাম্পে যাচ্ছিলেন। তবে ওই এলাকায় চার চাকার যানের ব্যবহার নিষিদ্ধ হওয়া সত্ত্বেও কেন জওয়ানেরা তা ব্যবহার করলেন তা নিয়ে তদন্ত শুরু হয়েছে। প্রসঙ্গত বুধবার দান্তেওয়াড়ার মেলাওয়াড়া গ্রামের কাছে ল্যান্ডমাইন বিস্ফোরণে নিহত হন সাত জওয়ান।
নাগরিকত্ব নিয়ে জবাব রাহুলের
দ্বৈত নাগরিকত্ব প্রসঙ্গে লোকসভার এথিক্‌স কমিটির নোটিসের উত্তর দিলেন কংগ্রেস সহ-সভাপতি রাহুল গাঁধী। বিজেপি নেতা সুব্রহ্মণ্যম স্বামীর ‘ভিত্তিহীন অভিযোগ’কে কেন গুরুত্ব দিয়েছে ওই কমিটি, তা নিয়েও প্রশ্ন তোলেন তিনি। ওই নোটিসের জবাবে রাহুল লিখেছেন, ‘আমি কোনও দিনই ব্রিটেনের নাগরিকত্বের জন্য আবেদন করিনি। সুব্রহ্মণ্যমজির প্রতি অনুরোধ, আমার যদি ব্রিটেনের পাসপোর্ট থাকে, তার নম্বর তিনি প্রকাশ করুন’।
কেন্দ্রীয় কর্মীদের সম্পত্তির হিসাব তলব
সকল কেন্দ্রীয় সরকারি কর্মীকে বিদেশে তাঁদের ব্যাঙ্ক অ্যাকাউন্টের তথ্য জানাতে হবে। স্বামী বা স্ত্রী এবং সন্তানের সম্পত্তির হিসাবও জানাতে হবে। নতুন লোকপাল আইনে এই সিদ্ধান্তই গৃহীত হয়েছে। সম্প্রতি সমস্ত কেন্দ্রীয় মন্ত্রক এবং রাজ্যের মুখ্য সচিবদের চিঠি পাঠিয়ে কর্মিবর্গ দফতর এই কথা জানিয়েছে। আগামী ১৫ এপ্রিলের মধ্যে কর্মীদের সম্পত্তির হিসাব জানাতে হবে।
বিমানে যোগের তাড়নায় গ্রেফতার
মাঝআকাশে যোগাভ্যাসের ইচ্ছা জেগেছিল এক যাত্রীর। কিন্তু তা করতে বাধা দেওয়ায় চোটপাট শুরু করেন ওই যাত্রী। তাঁর দাবির চোটে হনলুলু থেকে জাপানগামী একটি বিমান যাত্রা কাটছাঁট করে হাওয়াইয়ে ফিরে আসতে বাধ্য হয়। এফবিআই জানিয়েছে, ওই ব্যক্তিকে খেতে দেওয়া হলেও তিনি রাজি হননি। বরং জানান, তিনি ধ্যান করতে চান। যাত্রীর স্ত্রী এবং বিমানকর্মীরাও তাঁকে শান্ত করতে পারেননি। তাঁকে গ্রেফতার করে এফবিআই।
ফর্ম-মুক্তি বিমানযাত্রীদের
ভারতে আসা বিমানযাত্রীদের জন্য শুল্ক ফর্মের নিয়ম শিথিল হচ্ছে আজ, শুক্রবার থেকে। যাত্রীদের সঙ্গে করযোগ্য পণ্য না থাকলে আর তা জানানোর প্রয়োজন নেই। আগে সকলকেই এই ফর্ম পূরণ করতে হতো। গত সাধারণ বাজেটে কেন্দ্রীয় অর্থমন্ত্রী অরুণ জেটলি এই ঘোষণা করেছিলেন।